Anggota-anggota wigati antarané Yugoslavia, India, Mesir, Indonésia, Pakistan, Kuba, Kolombia, Venezuela, Afrika Kidul, Iran, Malaysia, lan kanggo siji mangsa, Républik Rakyat Cina. Sanadyan organisasi iki dimaksudaké supaya dadi aliansi sing raket kaya déné NATO utawa Pakta Warsawa, nagara-nagara anggotané ora naté duwé karaketan kaya sing dikarepaké lan akèh anggotané sing sidané diajak aliansi déning salah siji nagara-nagara adidaya mau. Upamané, Kuba duwé gegayutan sing cedhak karo Uni Soviet ing mangsa Perang Dingin. Utawa India sing duwé pasekuton karo Uni Soviet kanggo nglawan Tiongkok sajeroning sawatara taun. Luwih luwih manèh, ana sawatara anggota malah kalibat konflik karo anggota liyané, kaya umpamané konflik antara India karo Pakistan, Iran karo Irak. Obahan iki tau pecah nalika Uni Soviet nginvasi Afghanistan ing taun 1979. Nalika iku, kabèh sekuthu Soviet njurung invasi, sauntara iku anggota GNB, mligi nagara kanthi mayoritas muslim, ora mungkin amarga anané prajanjèn nonintervensi.